Pasiūlymas Tarybos sprendimas nustatyti Bendrijos poziciją, kuri turi būti priimta Australinių tunų apsaugos komisijoje /* KOM/2009/0470 galutinis */





[pic] | EUROPOS BENDRIJŲ KOMISIJA | Briuselis, 2009.9.11 KOM(2009) 470 galutinis Pasiūlymas TARYBOS SPRENDIMAS nustatyti Bendrijos poziciją, kuri turi būti priimta Australinių tunų apsaugos komisijoje AIŠKINAMASIS MEMORANDUMAS Pagal EB sutarties 300 straipsnio 2 dalies antrą pastraipą sprendimą dėl regioninėse žuvininkystės valdymo organizacijose Bendrijos vardu priimamų pozicijų nustatymo, kai toms organizacijoms reikia priimti teisinę galią turinčius sprendimus, išskyrus sprendimus papildyti arba iš dalies pakeisti susitarimų institucinę struktūrą, turi priimti Taryba kvalifikuotąja balsų dauguma, remdamasi Komisijos pasiūlymu. Atsižvelgdama į šį įpareigojimą ir vadovaudamasi panašiais Tarybos sprendimais ir Europos Komisijos pasiūlymais dėl kitų regioninių žuvininkystės valdymo organizacijų Europos Komisija siūlo priimti šį sprendimą nustatyti Bendrijos poziciją, kuri turi būti priimta Australinių tunų apsaugos komisijoje. Siekiant užtikrinti nuoseklumą, šis pasiūlymas parengtas vadovaujantis tuo pačiu principu, kuriuo vadovautasi priimant sprendimus, susijusius su kitomis regioninėmis žuvininkystės valdymo organizacijomis. Pasiūlymas TARYBOS SPRENDIMAS nustatyti Bendrijos poziciją, kuri turi būti priimta Australinių tunų apsaugos komisijoje EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 37 straipsnį kartu su 300 straipsnio 2 dalies antra pastraipa, atsižvelgdama į Komisijos pasiūlymą, kadangi: (1) EB sutarties 33 straipsnyje kartu su 32 straipsniu numatyta, kad vienas iš bendrosios žuvininkystės politikos tikslų – užtikrinti pakankamą tiekimą. Reglamente (EB) Nr. 2371/2002[1] numatyta, kad, imdamasi priemonių, skirtų gyviesiems vandens ištekliams apsaugoti ir išsaugoti, jų tausiam naudojimui numatyti ir žvejybos daromam poveikiui jūrų ekosistemoms sumažinti, Bendrija vadovaujasi atsargumo principu. Be to, minėtame reglamente numatyta, kad Bendrija siekia laipsniškai įgyvendinti ekosistemoms nežalingą žuvininkystės valdymo būdą ir stengiasi prisidėti prie veiksmingos žvejybos veiklos ekonomiškai gyvybingoje ir konkurencingoje žuvininkystės ir akvakultūros pramonėje, užtikrindama tinkamą gyvenimo lygį tiems, kuriems žvejyba yra pragyvenimo šaltinis, ir atsižvelgdama į vartotojų interesus. (2) Australinių tunų apsaugos komisija (ATAK, angl. CCSBT) įsteigta Australinių tunų apsaugos konvencija. Nuo 2007 m. Europos bendrija – ATAK nare nesanti bendradarbiaujanti šalis ir pagal 2003 m. priimtą ATAK rezoliuciją, kuria nustatomas Išplėstinės komisijos ir Išplėstinio mokslo komiteto narėmis nesančių bendradarbiaujančių šalių statusas, privalo vykdyti ATAK sprendimus. Remdamasi moksliniais duomenimis, ATAK gali priimti sprendimus, skirtus tokiam australinių tunų populiacijų lygiui išlaikyti, kuriam esant būtų užtikrintas ilgalaikis tų išteklių tvarumas. (3) Remiantis EB sutarties 300 straipsnio 2 dalies antra pastraipa, sprendimą dėl Bendrijos pozicijos regioniniais žuvininkystės susitarimais įkurtose įstaigose, kurioms reikia priimti teisinę galią turinčius sprendimus (išskyrus sprendimus papildyti arba pakeisti atitinkamų susitarimų institucinę struktūrą), turi priimti Taryba kvalifikuotąja balsų dauguma, remdamasi Komisijos pasiūlymu, NUSPRENDĖ: 1 straipsnis Pozicija, kuri turi būti Bendrijos vardu priimta Australinių tunų apsaugos komisijoje, kai jai reikia priimti teisinę galią turinčius sprendimus, išdėstyta šio sprendimo priede. 2 straipsnis Taryba šio sprendimo priede išdėstytą Bendrijos poziciją įvertina ir prireikus, remdamasi Komisijos pasiūlymu, persvarsto ne vėliau kaip iki 2014 m. vyksiančio kasmetinio Australinių tunų apsaugos komisijos susitikimo. Priimta Briuselyje Tarybos vardu Pirmininkas PRIEDAS Bendrijos pozicija Australinių tunų apsaugos komisijoje 1. PRINCIPAI Australinių tunų apsaugos komisijoje (ATAK) Europos bendrija: a) veikia laikydamasi Bendrijai nustatytų bendrosios žuvininkystės politikos tikslų, kad, visų pirma vadovaujantis atsargumo principu, būtų imtasi priemonių tausiam australinių tunų naudojimui numatyti, būtų skatinama laipsniškai įgyvendinti ekosistemoms nežalingą žuvininkystės valdymo būdą, būtų mažinamas žvejybos veiklos daromas poveikis jūrų ekosistemoms ir, skatinant ekonomiškai gyvybingą ir konkurencingą Bendrijos žuvininkystę, būtų užtikrintas tinkamas gyvenimo lygis tiems, kuriems žvejyba yra pragyvenimo šaltinis, ir būtų atsižvelgiama į vartotojų interesus; b) užtikrina, kad ATAK priemonės atitiktų ATAK konvencijos tikslus; c) užtikrina, kad ATAK priemonės atitiktų tarptautinę teisę, visų pirma JT jūrų teisės konvencijos, JT susitarimo dėl vienos valstybės ribas viršijančių žuvų išteklių ir toli migruojančių žuvų išteklių išsaugojimo bei valdymo ir susitarimo, skirto skatinti atviroje jūroje plaukiojančius žvejybos laivus įgyvendinti tarptautines išteklių išsaugojimo ir valdymo priemones, nuostatas; d) skatina pozicijų, kurių laikomasi regioninėse žuvininkystės valdymo organizacijose, nuoseklumą; e) siekia sąveikos su Bendrijos įgyvendinama politika, kuri yra dvišalių žuvininkystės santykių su trečiosiomis valstybėmis dalis, ir užtikrina atitiktį jos išorės santykių politikai; f) užtikrina, kad būtų laikomasi Bendrijos tarptautinių įsipareigojimų. 2. Kryptys Europos bendrija prireikus stengiasi, kad ATAK imtųsi šių veiksmų: a) nustatytų griežtas australinių tunų išsaugojimo ir valdymo priemones, kurias įgyvendinant ir nustatant bendrą leidžiamą sužvejoti kiekį bei taikant kvotų sistemą būtų užtikrintas ilgalaikis australinių tunų išteklių tvarumas ir būtų atsižvelgta į geriausias esamas mokslines rekomendacijas. Prireikus svarstomos specialiosios pereikvojamiems ištekliams skirtos priemonės, kad nedidėtų žvejybos intensyvumas; b) nustatytų žvejybos pastangų kontrolės priemones, kad būtų užtikrinta žvejybos pastangų atitiktis esamoms žvejybos galimybėms; c) parengtų ir įgyvendintų stebėsenos, kontrolės ir priežiūros priemones, susijusias su, inter alia , stebėtojų schema ir uosto valstybių priemonėmis; d) nustatytų sustiprintas priemones, skirtas kovai su neteisėta, nedeklaruojama ir nereglamentuojama (NNN) žvejyba. [1] OL L 358, 2002 12 31, p. 59.